Дзуццаты Тамерлан
Дзуццаты Ефимы фырт Тамерлан (райгуырдис 1965-æм азы 31 мартъийы, Цхинвалы) у Хуссар Ирыстоны культурæйы архайæг, раздæры культурæйы министр, Хуссар Ирыстоны аивæдты сгуыхт архайæг.

1980-æм азы Дзуццаты Тамерлан каст фæци Цхинвалы 5-æм астæуккаг скъола. Уыцы аз бацыдис Цхинвалы музыкалон училищемæ, актёрон факультетмæ, æмæ йæ æнтыстджынæй каст фæци 1983-æм азы.

1983-æм азæй 1984-æм азы онг ахуыр кодта Ленинграды, райста дзы столяры дæсныйад. Уый фæстæ 1984-1986 азты службæ кодта Советон Æфсады рæнхъыты.

Æфсадæй куы раздæхтис, 1986-æм азы кусын райдыдта Хуссар Ирыстоны паддзахадон драмон театры.

1990-1992 азты ахуыр кодта Мæскуыйы, Аивады кусджыты квалификаци уæлдæргæнæн институты. 1990-1994 азты амыдта ирон актёры дæсныйад Щепкины номыл Уæлдæр театралон училищейы дыккаг ирон студийы.

1994-æм азы 28 августæй уыдис Хуссар Ирыстоны паддзахадон драмон театры аивадон разамонæг.

2007-æм азы февралæй 2009-æм азы ноябры онг уыдис Хуссар Ирыстоны культурæйы министр. Министры бынаты йæ баивта Кокойты Мухарбег.

2011-æм азы Дзуццаты Тамерлан цыдис Сыктывкармæ æмæ дзы сценæйыл сæвæрдта Лоркайы вазыгджын пьесæ «Тугæйдзаг чындзæхсæв» комиаг æвзагыл. Уыцы куыстæн йæ равзæрстой, фæлтæрд дывзагон режиссёр кæй у, уый тыххæй.

Фиппаинæгтæ 

Тамерлан
Хуссар Ирыстоны политиктæ
Хуссар Ирыстоны актёртæ
Хуссар Ирыстоны аивæдты сгуыхт архайджытæ
Цхинвалы чи райгуырдис, уыдон